
Kiskőrös Város Középtávú Testnevelési és Sportfejlesztési Koncepciója
Kiskőrös Város Középtávú Testnevelési és Sportfejlesztési Koncepciójának célja, hogy az abban rögzített irányelvekkel orientálja a helyi önkormányzatokról szóló 1990. évi LXV. törvény valamint a sportról szóló 2004. évi I. törvényben rögzítettek szerint az önkormányzat, az oktatási intézmények, az egyesületek és egyéb sportszervezetek egymást kiegészítő tevékenységét.

A koncepció tartalmazza azokat a célkitűzéseket és a célkitűzésekhez tartozó azon feladatokat, amelyeket az Önkormányzat – mindenkori költségvetése adta lehetőségének függvényében – döntéseiben a testnevelés és a sport területén iránymutatónak tekint.

A koncepció egyik kiemelt célja, hogy a testnevelés és a sport területén működő szervezetek, egyesületek számára tervezhető környezet teremtődjön városunkban.

A koncepció elismeri, hogy a testkultúra az egyetemes kultúra része, az egészségvédelem, a rekreáció fontos eszköze, a szabadidő eltöltésének társadalmilag is hasznos módja. A sport jelentős szerepet tölt be az ifjúság erkölcsi nevelésében, fizikai fejlesztésében, a jellem és személyiség formálásában.

Helyzetértékelés

Ma minden társadalmi fórum elismeri a testnevelés és a sport fontosságát, az ifjúság egészségmegőrzésében és nevelésében betöltött szerepét, azonban minderre egyre szűkülő anyagi források állnak rendelkezésre, az ágazat valamennyi szereplője, így az Önkormányzat számára is.

A gyermekek edzettségi, egészségi állapota az utóbbi időben tovább romlott, a rendszeresen sportoló fiatalok száma, az iskolai testnevelés presztízsével együtt csökkent, míg a mozgásszegény életmódot folytatók száma jelentős növekedést mutat.

A lakosság szabadidősportjában, a rekreációs tevékenység keretében rendszeres testedzést folytatók köre elsősorban gazdasági és társadalmi okokból szűkült, ugyanakkor megjelent egy viszonylag szűk réteg, amely felismerve a rendszeres sportolás jelentőségét, beépítette azt mindennapi programjába és anyagilag is kész áldozni rá.

A testedzést, az egészséges életmód megvalósítását kiszolgáló városi sportlétesítmények, sportpályák, játszóterek, parkok száma valamelyest növekedett, de a korábbi létesítmények állapota tovább romlott. 

Kiskőrös Város Önkormányzata rendelkezik a helyi sportfeladatok meghatározásáról és ellátásáról szóló 1/2003. (I.24.) önkormányzati rendelettel, amelynek célja a hogy megalapozza és létrehozza Kiskőrös Város Önkormányzata sport-koncepciójának megvalósításához szükséges feltételrendszert. A rendelet meghatározza a testnevelés, a szabadidő- és versenysport átfogó rendszerében érintett helyi lakosság különböző korosztályai, valamint a sporttevékenység folytatása célkitűzésével működő helyi szervezetek igényeire figyelemmel az ellátandó sportfeladatokat. 

Kiskőrös Város Gazdasági programja további célkitűzéseket fogalmaz meg a Diák-, szabadidő és versenysport tekintetében az alábbiak szerint:
· Az önkormányzat folyamatos feladatának tekinti, hogy a fiatalokban a mozgás-gazdag életmód iránti igényt felkeltse. Ennek érdekében továbbra is fokozott figyelmet kell fordítani az óvodai és az iskolai testnevelés, valamint sporttevékenység személyi, tárgyi és létesítményi feltételei megteremtésére és fejlesztésére.

· A szabadidősport a gyermek és ifjúsági versenysport koordinálása, szervezése, valamint a város tulajdonában lévő sportlétesítmények és sportcélú ingatlanok működtetése és karbantartása érdekében továbbra is fenntartja a Városi Sportigazgatóság intézményét.

· Az önkormányzat a városban működő, a város nevét viselő és a különböző sportágak országos szakszövetségei által kiírt nemzeti bajnokságaiban szereplő egyesületek, klubok működési feltételeit az önkormányzati sportlétesítmények térítésmentes használatba adásával kell hogy  támogassa.

Kiskőrös Város Önkormányzata 1990. évben alapította a Városi Sportigazgatóságot, amelynek feladata Kiskőrös Város közigazgatási területén lévő Sportcsarnok, a Szabadidőpark és a Városi Sporttelep terültén lévő létesítmények, valamint egyéb sportlétesítmények működtetése, a város sportéletének koordinálása és egyéb rendezvények szervezése.

Jelenleg a Kiskőrös Városban legjobban kihasznált sportlétesítménye a Városi Sportcsarnok, amelynek kihasználtsága szinte 100%-os. Délelőtt a helyi gimnázium tartja testnevelési órát, délután sportfoglalkozásait, az esti órákban és hétvégén versenysport és szabadidősport tevékenységnek ad helyet. Rendszerese használja a női- férfi kézilabda csapat, valamint a helyi birkózó és cselgáncs egyesület regionális és nemzetközi szintű versenyeket rendez a létesítményben. 

1.) A sport- és a testnevelés területeinek támogatása

Alapvető feladatként jelentkezik a sport- és testnevelés az alábbi területeinek Önkormányzat általi előnyben részesülése:

· gyermek- és ifjúsági tömegsport, 

· szabadidősport,

· fogyatékossággal élők sportja, 

· utánpótlás-nevelés,

· a versenysport feltételeinek támogatása

a) Gyermek- és ifjúsági tömegsport

Az iskolai sport magában foglalja az oktatási és nevelési intézmények tanulóinak testnevelési és sporttevékenységét, a tanórai és a tanórán kívüli, iskolában végzett sporttevékenységet éppúgy, mint az iskolán kívüli keretekben végzett testgyakorlást, testedzést és játékokat, túrákat, táborokat, mozgásos alkalmakat. Fontos a tanulók egészségének megőrzése, biológiai fejlődésük elősegítése, ennek részeként sportos életmódra, rendszeres fizikai aktivitásra nevelésük, továbbá a rendszeres sportolás és versenyzés iránti igényük felkeltése.

A PPP nagyméretű tornaterem elkészítésével az általános iskolás diákok számára lehetővé válik a mindennapos használatba vétel. 

b) Szabadidősport

A szabadidősport területén gondoskodni kell a város lakossága egészséges életfeltételeinek biztosításáról, a közösségi tulajdon adta lehetőségek minél hatékonyabb kihasználásáról. Ehhez kapcsolódóan lehetővé kell tenni az önkormányzati tulajdonban lévő sportlétesítmények, iskolai tornatermek, sportudvarok lakosság számára történő hétvégi, tanítási szünidei minél szélesebb körben történő igénybevételét. 

c) Fogyatékossággal élők sportja 

Külön figyelmet kell fordítani a fogyatékosok sportprogramjainak, sporteseményeinek szervezésére. Az önkormányzat célul tűzte ki valamennyi sportlétesítmény akadály-mentesítését.

d) Utánpótlás-nevelés

Az Önkormányzat felelőssége, hogy költségvetésében az utánpótlás korosztály sporttevékenységének támogatására az általa biztosított anyagiak valóban e területen kerüljenek felhasználásra.

Az utánpótlás–nevelés szempontjai között kell szerepelnie annak a célkitűzésnek, hogy eszközrendszerével kiválassza a legtehetségesebbeket és eljuttassa őket az élsport, versenysport területére, a kevésbé tehetségeseknek pedig késztetést adjon az egész életen át tartó sportos, egészséges életmód folytatására.

e) A versenysport feltételeinek biztosítása

A versenysport területén az önkormányzat kiemelt fontosságúnak tartja a következő társaságok, szervezetek feladatellátását:

- Kiskőrösi Kézilabda Sportszervezet Kft., 

- Kiskőrösi Labdarúgó Club,

- Kiskőrösi Bem diák Futball SE, 

- Kiskőrösi Petőfi Szabadidősport Egyesület
- Kiskőrösi Petőfi Birkózó Klub,

- Kiskőrösi Judo Egyesület,

- Kiskőrösi Női Kézilabda SZSE,

2) Sportvagyon

Az Önkormányzat felelős a tulajdonában lévő sportvagyon működtetéséért, fejlesztéséért. Korszerű létesítményháttér nélkül ma nem lehetséges sikeres versenysport, de nélküle az egészségmegőrzést biztosító szabadidősport sem éri el célját.

Ennek érdekében elsődleges feladat egy Fedett Tanuszoda működtetése, amely az iskolai úszás-oktatás és a lakossági igények kielégítésén túl jelentős sportturisztikai vonzerőt jelenthet városunknak. 

3) Kapcsolatok

A sport különböző területei közötti – úgy mint az iskolai testnevelés, diáksport, szabadidősport és a versenysport, illetve az e területen dolgozó sportvezetők – kapcsolatok javítása érdekében szükséges az illetékes szervezetek hatékonyabb bevonása, a feltételek javítása. 

Fel kell tárni és ki kell használni a testvér- és partnervárosi kapcsolatokban a sport területén rejlő lehetőségeket (csereprogramok, sportszakmai konzultációk, stb.).

Elő kell segíteni az iskolás korú sportolók városi sportszervezetekbe történő folyamatos irányítását, valamint a tehetséges vidéki sportolók városi sportegyesületekhez történő orientálását.

4) Célok

Az oktatási intézmények vezetőit ösztönözni kell a meglévő sportcélú kapacitások maximális kihasználására, különös tekintettel a pihenő- és munkaszüneti napok, valamint az iskolai szünidők tekintetében.

Előnyben kell részesíteni: 

· az általános iskolások úszás-oktatását. El kell érni, hogy az általános iskola 4. évfolyamának elvégzéséig városunk valamennyi diákja tanuljon meg úszni, amelyhez ki kell alakítani a tantervi úszás-oktatást,

· Sportcsarnok - mint a város legsűrűbben használt sportlétesítménye – füstelvezetés kiépítését,

· a sportinfrastruktúra fejlesztését,

· a sportélet színesítését, szabadidősport bővítését.

